b'\n_START_ARTICLE_\nLikvidumas\n_START_PARAGRAPH_\nLikvidumas \xe2\x80\x93 ekonominis terminas, \xc4\xafvardijantis galimyb\xc4\x99 greitai ir lengvai pakeisti aktyvus \xc4\xaf grynuosius pinigus su labai ma\xc5\xbeu vert\xc4\x97s praradimu arba i\xc5\xa1 viso be vert\xc4\x97s praradimo._NEWLINE_Likvidumas priklauso nuo rinkos ir aktyv\xc5\xb3 r\xc5\xab\xc5\xa1ies. Ma\xc5\xbeiausiai likvid\xc5\xabs yra nefinansiniai aktyvai (pvz., nekilnojamasis turtas, automobiliai, mechanizmai), o labiausiai \xe2\x80\x93 finansiniai (vekseliai, obligacijos, akcijos). Stabiliose ekonomikose aktyvai da\xc5\xbeniausiai parduodami u\xc5\xbe pinigus, nestabiliuose ekonomikose ar esant didelei nacionali\xc5\xb3 pinig\xc5\xb3 infliacijai aktyvai da\xc5\xbeniau kei\xc4\x8diami \xc4\xaf prekes ar kit\xc5\xb3 valstybi\xc5\xb3 pinigus. Tarptautin\xc4\x97se rinkose skirtingai vertinami \xc4\xafvairi\xc5\xb3 valstybi\xc5\xb3 pinigai, j\xc5\xb3 likvidumas proporcingai priklauso nuo pirkimo ir pardavimo mar\xc5\xbeos._NEWLINE_Nors finansiniai aktyvai ir pasi\xc5\xbeymi didesniu likvidumu, ta\xc4\x8diau j\xc5\xb3 likvidumas taip pat nevienodas. Pavyzd\xc5\xbeiui, jei akcijos kotiruojamos bir\xc5\xbeoje, ir jei apyvarta jomis yra auk\xc5\xa1ta, tuomet toki\xc5\xb3 vertybini\xc5\xb3 popieri\xc5\xb3 likvidumas bus kur kas didesnis nei bir\xc5\xbeoje nekotiruojam\xc5\xb3 (priva\xc4\x8di\xc5\xb3) akcij\xc5\xb3. Taip yra su kitais finansiniais aktyvais - obligacijos prekiaujamos bir\xc5\xbeoje pasi\xc5\xbeym\xc4\x97s kur kas auk\xc5\xa1tesniu likvidumu, nei neprekiaujamos bir\xc5\xbeoje obligacijos._NEWLINE_Ma\xc5\xbeesnis aktyv\xc5\xb3 likvidumas rei\xc5\xa1kia didesn\xc4\x99 investicij\xc5\xb3 rizik\xc4\x85 (nekreipiant d\xc4\x97mesio \xc4\xaf kitus faktorius). Vertybini\xc5\xb3 popieri\xc5\xb3 likvidum\xc4\x85 da\xc5\xbeniausiai galima \xc4\xafvertinti atsi\xc5\xbevelgiant \xc4\xaf vertybini\xc5\xb3 popieri\xc5\xb3 prekybos apimtis bir\xc5\xbeoje bei \xc4\xafprastin\xc4\xaf kain\xc5\xb3 skirtum\xc4\x85 tarp paklausos ir pasi\xc5\xablos._NEWLINE_Balanso aktyv\xc5\xb3 skiltyje rodomas visas turtas, kur\xc4\xaf galima parduoti ar paversti pinigais, taip pat ir turimi pinigai._NEWLINE_Finansinis likvidumas \xe2\x80\x93 \xc4\xafmon\xc4\x97s savyb\xc4\x97, rodanti jos galimybes \xc4\xafvykdyti savo trumpalaikius \xc4\xafsipareigojimus. \xc4\xaemon\xc4\x97s finansinis likvidumas matuojamas apskai\xc4\x8diuojant tokius finansinius rodiklius kaip einamasis likvidumo rodiklis, skubaus padengimo rodiklis ar pinig\xc5\xb3 padengimo rodiklis.'